કલા વેચાતી રહે તેમ તેની આવરદા વધતી જાય છે. તેનું આયખુ કહો કે ઉંમર એ ચિરાયુ બનતું જાય છે. કલાને ગુજરાત અને ભારતમાં વેચવા પર પ્રતિબંધ હોય તેવું લાગે. અહીં જેની ભવિષ્યમાં કિંમત થવાની હોય, જેમ કે મલ્ટિનેશનલ કંપનીઓ તો તેના લેણદાર કે દેણદાર તમને મળી રહે. બાકી ? ફલાણું મેગેઝિન વેચવાનું છે, આવું ચોરેને ચોટે લખો તો પણ કોઈ ખરીદવા તૈયાર નહીં થાય. વિશ્વનું પ્રતિષ્ઠિત, નામના ધરાવતું, જેને હાથમાં પકડી વાંચો તો તમારૂ સ્ટેટસ મપાય તેવું ટાઈમ મેગેઝિન હવે વેચાઈ ચૂક્યું છે. 2.8 બિલિયન એટલે કે 18 હજાર કરોડમાં તેનું વેચાણ થયું છે. જે જેવું તેવુ તો ન કહી શકાય ! 60 મિલિયનનું સર્ક્યુલેશન ઉપરથી 135 મિલિયનનો વાંચવાવાળો વર્ગ હોય તેની જાહોજલાલી તો હોવાની જ.